‘Terreur-tweeling’ reeds uit op paroolEen van die foto’s wat deur die staat by die hof ingedien is in die Thulsie-tweeling se hofsaak. ŉ Tweeling van Johannesburg wat in Februarie vanjaar aan terreur skuldig bevind en gevonnis is, is reeds uit op parool. Tony-Lee en Brandon-Lee Thulsie (28) is onderskeidelik 11 en agt jaar tronkstraf opgelê vir hul planne om in 2016 die Amerikaanse ambassade in Pretoria aan te val en by die Islamitiese Staat (IS) aan te sluit. Tony-Lee is ŉ swaarder straf opgelê nadat hy erken het dat hy ook ŉ terreuraanval in Suid-Afrika beplan het. Aanvalle is ook beplan teen Amerikaanse, Britse, Russiese en Franse diplomate in Pretoria én Joodse instellings. Singabakho Nxumalo, woordvoerder van die departement van korrektiewe dienste (DKD), het aan Maroela Media bevestig dat die tweeling Donderdag op parool vrygelaat is. “Luidens hul lasbriewe is albei se vonnisse teruggedateer na hul inhegtenisnemingsdatum en die tyd wat hulle in aanhouding deurgebring het in afwagting op hul verhoor,” sê Nxumalo. Albei het effektief vyf jaar en sewe maande tronkstraf uitgedien, ten spyte daarvan dat hulle skaars ses maande gelede gevonnis is. Volgens die DKD het Brandon-Lee reeds in Julie 2020 sy minimum aanhoudingstydperk uitgedien, terwyl Tony-Lee in Januarie vanjaar – voordat hulle gevonnis is – sy minimum aanhoudingstydperk uitgedien het. “Hulle is dus albei oorweeg vir parool ingevolge artikel 73 van die Wet op Korrektiewe Dienste,” sê Nxumalo. “Die paroolraad het besluit dat hul parool vanaf 18 Augustus van krag sal wees.” Nxumalo het egter bygevoeg dat die twee steeds in die DKD se “stelsel van Gemeenskapskorreksies sal bly totdat hul vonnisse verval”. Die broers se verhoor is by verskeie geleenthede uitgestel, maar eindelik in Februarie vanjaar voortgesit nadat hulle ŉ pleitooreenkoms met die staat aangegaan het. Verdere besonderhede oor die tweeling se paroolvoorwaardes is nie bekend nie.